Na temelju članka 107. stavak 3. i 109. Zakona o cestama („Narodne novine“ broj 84/11, 22/13, 54/13, 148/13, 92/14, 110/19, 144/21, 114/22, 4/23 i 133/23) te članka 30. Statuta Općine Jasenice („Glasnik Općine Jasenice“ broj 1/18, 8/18, 1/21, 3/21 – pročišćeni tekst i 11/22) Općinsko vijeće Općine Jasenice na \_\_. sjednici, održanoj dana \_\_\_\_\_\_\_\_\_\_\_ donosi sljedeću

**O D L U K A**

**o nerazvrstanim cestama na području Općine Jasenice**

**I. OPĆE ODREDBE**

**Članak 1.**

Ovom Odlukom uređuje se upravljanje, održavanje, građenje, rekonstrukcija i održavanje nerazvrstanih cesta na području općine Jasenice, pravni status, kontrola i nadzor nad izvođenjem radova na njima, te mjere za njihovu zaštitu.

**Članak 2.**

Nerazvrstane ceste na području općine Jasenice jesu ceste koje se koriste za promet vozilima i koje može svatko slobodno koristiti na način i pod uvjetima propisanim Zakonom o cestama i drugim propisima, a koje nisu razvrstane kao javne ceste u smislu Zakona o cestama i to posebice:

* ceste koje povezuju područja unutar općine Jasenice,
* terminali i okretišta vozila javnog prijevoza,
* pristupne ceste do stambenih, poslovnih, gospodarskih i drugih građevina osim onih iz stavka 3. ovog članka,
* druge ceste na području naselja općine Jasenice.

Nerazvrstanom cestom ne smatraju se kolni prilazi ili pješački prilazi koji služe pojedinom objektu i koje su izgradili vlasnici na zemljištu u svom vlasništvu ili suvlasništvu ili na tuđem zemljištu, temeljem ustanovljene služnosti (upisane u zemljišnu knjigu ili stečene dosjelošću ili ugovorom o pravu služnosti puta) ili temeljem građevne dozvole za izgradnju ishođene na svoje ime.

Nerazvrstanu cestu čine:

* cestovna građevina (donji stroj, kolnička konstrukcija, sustav za odvodnju atmosferskih voda s nerazvrstane ceste, drenaže, most, vijadukt, podvožnjak, nadvožnjak, propust, tunel, galerija, potporni i obložni zid, pothodnik, nathodnik i sl.), nogostup, biciklistička staza te sve prometne i druge površine na pripadajućem zemljištu (zelene površine, ugibališta, parkirališta, okretišta, stajališta javnog prijevoza i slično),
* građevna čestica, odnosno cestovno zemljište u površini koju čine površina zemljišta na kojoj prema projektu treba izgraditi ili je izgrađena cestovna građevina, površina zemljišnog pojasa te površina zemljišta na kojima su prema projektu ceste izgrađene ili se trebaju izgraditi građevine za potrebe održavanja ceste i pružanja usluga vozačima i putnicima (objekti za održavanje ceste, upravljanje i nadzor prometa, benzinske postoje, servisi i drugo),
* zemljišni pojas s obiju strana ceste potreban za nesmetano održavanje nerazvrstane ceste, širine prema projektu ceste,
* prometna signalizacija (okomita, vodoravna i svjetlosna) i oprema za upravljanje i nadzor prometa,
* javna rasvjeta i oprema ceste (odbojnici i zaštitne ograde, uređaji za zaštitu od buke, uređaji za naplatu parkiranja i slično).

**II. PRAVNI STATUS**

**Članak 3.**

Nerazvrstane ceste su javno dobro u općoj uporabi u vlasništvu Općine Jasenice.

Nerazvrstana cesta ne može se otuđiti iz vlasništva Općine Jasenice niti se na njoj mogu stjecati stvarna prava, osim prava služnosti i prava građenja radi izgradnje ili održavanja građevina komunalne i druge infrastrukture, sukladno odluci načelnika Općine Jasenice, pod uvjetom da ne ometaju odvijanje prometa i održavanje nerazvrstanih cesta.

Nerazvrstane ceste koriste se na način koji omogućuje uredno odvijanje prometa, ne ugrožava sigurnost sudionika u prometu i ne oštećuje cestu.

Dio nerazvrstane ceste namijenjen pješacima (nogostup i slično) može se dati u zakup sukladno općem aktu o davanju u zakup javnih površina i drugih nekretnina u vlasništvu Općine Jasenice za postavljanje privremenih objekata, te reklamnih i oglasnih predmeta ako se time ne ometa odvijanje prometa, sigurnost kretanja pješaka i održavanje nerazvrstane ceste.

Nekretninu koja je izvlaštenjem, pravnim poslom ili na drugi način postala vlasništvo Općine Jasenice, a lokacijskom dozvolom je predviđena za građenje nerazvrstane ceste, Općina Jasenice ne može otuđiti.

Općina Jasenice je dužna putem nadležnih tijela pokretati i voditi upravne i sudske postupke radi pravne zaštite nerazvrstanih cesta, sprečavanja njihovog samovlasnog zauzeća, ustrojavanja evidencija i gospodarenja njima kao javnim dobrom.

**Članak 4.**

Kada je trajno prestala potreba korištenja nerazvrstane ceste ili njezinog dijela na području općine Jasenice, može joj se ukinuti status javnog dobra u općoj uporabi, a nekretnina kojoj prestaje taj status ostaje u vlasništvu Općine Jasenice.

Odluku o ukidanju statusa javnog dobra u općoj uporabi nerazvrstane ceste ili njenog dijela donosi Općinsko vijeće Općine Jasenice.

Odluka iz stavka 2. ovog članka dostavlja se nadležnom sudu radi provedbe brisanja statusa javnog dobra u općoj uporabi nerazvrstane ceste u zemljišnoj knjizi.

**Članak 5.**

Odredbe ove Odluke na odgovarajući način se primjenjuju i na upravljanje, održavanje i zaštitu drugih površina javne namjene na području općine Jasenice.

Površine javne namjene, u smislu stavka 1. ovog članku su one površine koje su kao takve proglašene Odlukom o komunalnom redu.

**III. UPRAVLJANJE NERAZVRSTANIM CESTAMA**

**Članak 6.**

Općina Jasenice upravlja nerazvrstanim cestama na području općine Jasenice.

Poslovi upravljanja nerazvrstanim cestama, u smislu ove Odluke su:

* održavanje nerazvrstanih cesta,
* građenje i rekonstrukciju nerazvrstanih cesta,
* evidentiranje nerazvrstanih cesta kod nadležnog ureda za katastar i upis nerazvrstanih cesta u zemljišne knjige,
* osiguravanje obavješćivanja javnosti o stanju i prohodnosti cesta, izvanrednim događajima na njima i o meteorološkim uvjetima značajnim za sigurno odvijanje prometa,
* vođenje podataka o nerazvrstanim cestama.

Jedinstveni upravni odjel Općine Jasenice provodi evidentiranje stvarnog stanja nerazvrstanih cesta kod nadležnog ureda za katastar i upis nerazvrstanih cesta u zemljišne knjige, te vodi podatke o nerazvrstanim cestama.

Jedinstveni upravni odjel Općine Jasenice upravlja građenjem i rekonstrukcijom nerazvrstanih cesta, njihovim održavanjem i poduzimanjem mjera zaštite nerazvrstanih cesta.

**IV. ODRŽAVANJE NERAZVRSTANIH CESTA**

**Članak 7.**

Poslove održavanja nerazvrstanih cesta obavlja Vlastiti komunalni pogon Općine Jasenice te pravna, odnosno fizička osoba kojoj je to povjereno ugovorom u skladu s Odlukom o komunalnih djelatnosti na području Općine Jasenice.

Revizijska okna i poklopci revizijskih okana svih komunalnih i drugih instalacija i uređaja ugrađenih u nerazvrstanu cestu dužan je održavati vlasnik tih instalacija i uređaja, te odgovara za svu štetu koja je posljedica neispravnosti istih.

**Članak 8.**

Obim i nivo održavanja nerazvrstanih cesta utvrđuje Općinsko vijeće Općine Jasenice programom održavanja komunalne infrastrukture, na način da se programom treba osigurati trajan, siguran i nesmetan promet, bez opasnosti za osobe i imovinu, a sve u skladu s člancima 9.-14. ove Odluke.

**Članak 9.**

Poslove održavanja nerazvrstanih cesta čine:

* poslovi redovnog održavanja i
* poslovi izvanrednog održavanja.

**Članak 10.**

Redovno održavanje čini skup mjera i radnji koje se obavljaju tijekom većeg dijela godine ili cijele godine na nerazvrstanim cestama uključujući i sve objekte i instalacije, sa svrhom održavanja prohodnosti i njihove tehničke ispravnosti te sigurnosti prometa na njima.

Za redovno održavanje nerazvrstanih cesta upotrebljava se u pravilu ista vrsta materijala od kojeg je ta površina izgrađena.

**Članak 11.**

Poslovi redovnog održavanja nerazvrstanih cesta jesu:

* ophodnja i redovno praćenje stanja nerazvrstanih cesta,
* mjestimični popravci završnog sloja kolničke konstrukcije izgrađene od asfalta, betona, betonskih elemenata, kamena i sl., te nosivog sloja kolničke konstrukcije i posteljice, izrada asfaltnog tepiha ili druge podloge, kada oštećenja ugrožavaju sigurnost prometa vozila i pješaka ili prijete daljnjim propadanjem ili oštećenjem nerazvrstane ceste,
* mjestimični popravci dijelova cestovne građevine,
* čišćenje tj. Uklanjanje odronjenih i drugih materijala s prometnih površina, bankina, rigola i jaraka,
* čišćenje, zamjena i manji popravci otvorenog sustava za atmosfersku odvodnju na nerazvrstanoj cesti,
* zaštita pokosa nasipa, usjeka i zasjeka nerazvrstane ceste,
* uništenje nepoželjne vegetacije na nerazvrstanim cestama,
* zamjena i popravljanje prometnih znakova, signalizacije i opreme,
* uređenje bankina i pokosa,
* održavanje svjetlosne signalizacije,
* hitni popravci i intervencije u svrhu uspostavljanja prometa i privremene regulacije prometa nastalih uslijed nepredvidljivih okolnosti,
* osiguranje prohodnosti u zimskim uvjetima (zimska služba)
* ostali slični radovi.

**Članak 12.**

Održavanje nerazvrstanih cesta u zimskim uvjetima (u daljnjem tekstu: zimska služba), obuhvaća radove neophodne za održavanje prohodnosti nerazvrstanih cesta te sigurnosti odvijanja prometa u zimskim klimatskim uvjetima.

Nerazvrstana cesta, u smislu ove Odluke, smatra se prohodnom kada je radovima na uklanjanju snijega i leda omogućeno prometovanje vozila uz upotrebu zimske opreme.

**Članak 13**.

Pod radovima održavanja nerazvrstanih cesta u zimskim uvjetima razumijevaju se:

* pripremni radovi prije nastupanja zimskih uvjeta,
* čišćenje snijega sa kolnika i pločnika te održavanje prometne signalizacije,
* uklanjanje posutog pijeska,
* osiguranje odvodnje kolnika,
* postavljanje posebne prometne signalizacije u slučajevima posebnog režima prometa i zatvaranja dijela ceste,
* čišćenje javnih pješačkih površina.

**Članak 14.**

Izvanredno održavanje nerazvrstanih cesta čine povremeni radovi koji se obavljaju radi poboljšanja pojedinih dijelova ceste bez izmjene tehničkih elemenata ceste, osiguranja sigurnosti, stabilnosti i trajnosti nerazvrstane ceste i cestovnih objekata i povećanja sigurnosti prometa.

Radovi izvanrednog održavanja nerazvrstanih cesta jesu:

* obnavljanje, zamjena i pojačanje donjeg stroja kolnika i kolničke konstrukcije većeg opsega nerazvrstane ceste,
* obnavljanje i zamjena završnog sloja kolničke konstrukcije većeg opsega nerazvrstane ceste,
* sanacija odrona, potpornih i obložnih zidova i klizišta,
* zamjena i veći popravak dijelova cestovne građevine,
* poboljšanje sustava za oborinsku odvodnju nerazvrstanih cesta,
* ublažavanje nagiba pokosa i ostali radovi na zaštiti kosina od erozije,
* korekcija prometno-tehničkih elemenata većeg opsega sa svrhom poboljšanja sigurnosti prometa i povećanja propusne moći,
* dopuna prometne signalizacije, uređaja i opreme nerazvrstane ceste kojima se mijenja osnova postojeće regulacije prometa.

Poslovi izvanrednog održavanja nerazvrstanih cesta povjeravaju se izvođaču prema propisima kojim se uređuje javna nabava.

**V. GRAĐENJE I REKONSTRUKCIJA NERAZVRSTANIH CESTA**

**Članak 15.**

Građenje i rekonstrukcija nerazvrstanih cesta obavlja se sukladno godišnjem programu gradnje objekata i uređaja komunalne infrastrukture kojeg donosi Općinsko vijeće Općine Jasenice, a na temelju tehničke dokumentacije i propisa o gradnji i prostornom uređenju.

**Članak 16.**

Poslovi građenja i rekonstrukcije nerazvrstanih cesta u smislu ove Odluke obuhvaćaju:

* ustupanje usluga građevinskog i drugog projektiranja s istražnim radovima,
* ustupanje usluga projektiranja opreme, pratećih objekata, prometne signalizacije i drugo projektiranje,
* stručnu ocjenu studija i projekata,
* ishođenje lokacijskih, građevinskih i uporabnih dozvola odnosno drugih akata na temelju kojih je dopušteno građenje i uporaba građevina po posebnom propisu,
* ustupanje radova izmještanja komunalne i druge infrastrukture,
* ustupanje radova građenja,
* ustupanje usluge stručnog nadzora gradnje,
* organizaciju tehničkog pregleda i primopredaje nerazvrstane ceste na korištenje i održavanje,
* investicijski nadzor nad provođenjem projekta,
* ustupanje revizije projekta u odnosu na osnovne uvjete kojima nerazvrstana cesta mora udovoljiti u pogledu sigurnosti prometa.

**Članak 17.**

Ako se prilikom građenja ili rekonstrukcije nerazvrstane ceste predviđa i građenje ili rekonstrukcija komunalnih i drugih instalacija i uređaja, unutar građevine nerazvrstane ceste, tehnička dokumentacija mora obuhvatiti i te instalacije i uređaje.

Troškove građenja ili rekonstrukcije instalacija i uređaja snosi investitor odnosno vlasnik tih instalacija i uređaja.

**VI. MJERE ZAŠTITE NERAZVRSTANIH CESTA**

**Članak 18.**

Nerazvrstane ceste mogu se koristiti samo za promet vozila i pješaka, a u druge svrhe samo u slučajevima na način i pod uvjetima propisanim Zakonom i ovom Odlukom.

Radi zaštite nerazvrstanih cesta na njima je zabranjeno:

* oštećivati, uklanjati, premještati, zakrivati ili na bilo koji način mijenjati postojeće stanje prometne signalizacije, prometne opreme, cestovnih uređaja,
* trajno ili privremeno zaposjesti ili na drugi način smetati posjed nerazvrstane ceste ili njihovih dijelova,
* dovoditi oborinske vode, otpadne vode ili druge tekućine s okolnih zgrada i njihovih okućnica ili okolnih zemljišta,
* sprječavati otjecanje vode s njih,
* spuštati po pokosu nasipa ili usjeka kamen, stabla te druge predmete i materijal,
* vući stabla, dijelovi stabala i drugi materijal ili predmete,
* postavljati transparente, plakate, reklame i druge oblike obavještavanja odnosno oglašavanja, bez odobrenja Jedinstvenog upravnog odjela Općine Jasenice,
* postavljati ograde, saditi živicu, drveće i druge nasade,
* odlagati drvenu masu, ostale materijale ili druge predmete,
* postavljati nadgrobne ploče i ostala spomen obilježja,
* rasipavati materijal, nanositi blato, ulje ili ih na drugi način onečišćavati,
* odlagati snijeg i led iz okućnica i drugih zemljišta koje ne čine nerazvrstanu cestu,
* obavljati druge radnje koje mogu oštetiti nerazvrstanu cestu ili ugroziti sigurno odvijanje prometa na njoj.

**Članak 19.**

Vlasnici, ovlaštenici zemljišta koje graniči sa nerazvrstanim cestama dužni su:

* održavati stabilnim pokose, suhozide i druge međe prema nerazvrstanoj cesti i poduzimati sve radnje radi sprječavanja urušavanja na nerazvrstanu cestu,
* uređivati, održavati i po potrebi uklanjati živice, grmlje, drveće i drugo raslinje koje sprječava preglednost, prozračivanje, sušenje ceste te nesmetano korištenje,
* kositi travu i uređivati, održavati i čistiti površine u njihovom vlasništvu uz nerazvrstane ceste.

**Članak 20.**

U blizini križanja dviju nerazvrstanih cesta u razini ili na unutarnjim stranama cestovnog zavoja, ne smije se saditi drveće, grmlje ili visoke poljske kulture, postavljati naprave, ograde ili druge predmete kojima bi se ograničavala preglednost prometa.

**Članak 21.**

Na nerazvrstanoj cesti zabranjeno je poduzimati bilo kakve radove ili radnje, ukoliko za to ne postoji pisana suglasnost nadležnog upravnog odjela Općine Jasenice.

Pravna ili fizička osoba dužna je radi ishođenja suglasnosti iz stavka 1. ovog članka podnijeti pisani zahtjev, sukladno općim aktima kojima je uređen režim korištenja nerazvrstanih cesta.

**Članak 22.**

Pri poduzimanju bilo kakvih radova ili radnji na nerazvrstanoj cesti mora se uspostaviti odgovarajuća privremena regulacija prometa na način koji osigurava sigurno odvijanje prometa i nesmetano izvođenje radova ili radnji, sukladno prometnom elaboratu.

Po završetku radova ili radnji privremena regulacija prometa iz stavka 1. ovog članka mora se odmah ukloniti.

Radovi ili druge radnje na nerazvrstanoj cesti trebaju se planirati i izvoditi u vrijeme najmanjega prometnog intenziteta.

Pravna ili fizička osoba uz zahtjev za izdavanje suglasnosti za privremenu regulaciju prometa, dužna je priložiti elaborat iz stavka 1. ovog članka.

**Članak 23.**

Pravna ili fizička osoba u obavljanju čije gospodarske djelatnosti dolazi do prekomjerne uporabe nerazvrstane ceste teškim ili srednje teškim vozilima, dužna je platiti naknadu za prekomjernu uporabu nerazvrstane ceste.

Djelatnosti i mjerila za utvrđivanje prekomjerne uporabe nerazvrstane ceste, određivanje naknade za prekomjernu uporabu nerazvrstane ceste, način obračuna i plaćanja određuju se posebnom odlukom Općinskog vijeća Općine Jasenice.

**Članak 24.**

Zauzimanje i korištenje nerazvrstanih cesta i zemljišta uz nerazvrstane ceste zbog radova koji se ne smatraju održavanjem ili građenjem ceste te radi postavljanja pokretnih naprava, reklama i reklamnih panoa, obavlja se u skladu s propisima o komunalnom redu i korištenju javnih površina.

**Članak 25.**

Nerazvrstana cesta može se prekopavati radi izvođenja radova popravka, prelaganja ili ugradnje komunalnih i drugih instalacija i uređaja te radi priključenja na te instalacije i uređaje, te za hitne intervencije.

Jedinstveni upravni odjel Općine Jasenice određuje uvjete prekopa te druga pitanja u svezi s prekopom nerazvrstane ceste prilikom izvadanja rješenja o prekopu.

Pravna ili fizička osoba koja je zatražila prekop nerazvrstane ceste, dužna je po prethodno zatraženom zahtjevu Jedinstvenog upravnog odjela, priložiti svu potrebnu dokumentaciju na temelju kojeg će upravni odjela izdati Rješenje o prekopu.

Nakon izvođenje radova prekopa, komunalni redar će pregledati radove na nerazvrstanoj cesti, te ukoliko nerazvrstana cesta nije dovedena u prvobitno stanje, isti će pozvati investitora da bez odgode izvede potrebne radove, a ukoliko to isti ne učini u roku od osam dana Jedinstveni upravni odjel će naložiti izvođenje radova putem trećih osoba o trošku investitora.

**Članak 26.**

Ako se na nerazvrstanoj cesti izvode radovi ili radnje bez suglasnosti ili suprotno izdanoj suglasnosti Jedinstvenog upravnog odjela Općine Jasenice koje mogu oštetiti nerazvrstanu cestu ili ugroziti sigurnost prometa na njoj, komunalni redar će obustaviti radove.

Troškove sanacije i oštećenja nerazvrstane ceste snosi pravna i fizička osoba koja ih je prouzročila.

**Članak 27.**

Za vrijeme izvođenja radova na nerazvrstanoj cesti investitor, odnosno izvođač radova, dužan je osigurati pješački promet i promet vozila, uz poduzimanje svih mjera sigurnosti (signalizacija, fizičke prepreke i privremeno prekrivanje građevinskih jama i ulegnuća većih od 5 cm) u skladu s zakonskim propisima.

Investitor i izvođač snose odgovornost za svaku štetu koja nastane trećim osobama uslijed izvođenja radova na nerazvrstanim cestama i njihovog zauzimanja.

**Članak 28.**

Vozila u prometu na nerazvrstanoj cesti, sama ili zajedno s teretom, moraju zadovoljavati propisane uvjete za pojedine vrste vozila u pogledu dimenzija, ukupne mase i osovinskog opterećenja.

Iznimno od stavka 1. ovog članka, izvanredni prijevoz je moguć na temelju dozvole za izvanredni prijevoz kojim se utvrđuju uvjeti i način njegova obavljanja.

Vozilo kojim se obavlja izvanredni prijevoz mora zadovoljiti zahtjeve tehničke ispravnosti sukladno propisima kojima se uređuje sigurnost prometa na cestama.

Dozvolu za izvanredni prijevoz na nerazvrstanoj cesti u smislu stavka 2. ovog članka izdaje Jedinstveni upravni odjel Općine Jasenice.

Ako se izvanredni prijevoz treba obaviti na javnoj cesti i nerazvrstanoj cesti, dozvolu za izvanredni prijevoz izdaje pravna osoba koja upravlja javnom cestom.

O izdanoj dozvoli za izvanredni prijevoz, Jedinstvnei upravni odjel Općine Jasenice je dužan obavijestiti Ministarstvo unutarnjih poslova, Policijske uprave Zadarske županije i inspekciju za ceste nadležnog ministarstva.

Ne smatra se izvanrednim prijevozom promet vozila:

* komunalnih i drugih službi koje služe za redovno održavanje nerazvrstanih cesta i infrastrukture ugrađene u njih,
* za skupljanje i odvoz komunalnog i reciklabilnog otpada,
* za dopremu goriva (nafta, plin, drva, pelati) za potrebe domaćinstava i gospodarskih subjekata, dopremu namještaja i kućanskih aparata, te za opskrbu gospodarskih objekata (trgovine, ugostiteljski objekti, objekti smještaja).

Uvjete i način obavljanja izvanrednog prijevoza na nerazvrstanoj cesti te uvjete i postupak za izdavanje dozvole za izvanredni prijevoz na nerazvrstanoj cesti utvrđuju se primjenom odgovarajućeg propisa za javne ceste.

**Članak 29.**

Troškove izvanrednog prijevoza na nerazvrstanoj cesti, troškove postupka izdavanja dozvole za izvanredni prijevoz te, troškove poduzimanja posebnih mjera koje se moraju provesti radi sigurnosti izvanrednog prijevoza plaća prijevoznik.

**Članak 30.**

Ako se kontrolom utvrdi da se izvanredni prijevoz na nerazvrstanoj cesti obavlja bez dozvole, odnosno ako se utvrdi da osovinsko opterećenje, ukupna masa i dimenzije vozila premašuju dozvolom utvrđene iznose, izvanredni prijevoz može se nastaviti tek nakon pribavljanja odgovarajuće dozvole za izvanredni prijevoz, odnosno nakon odgovarajućeg usklađenja s propisanim osovinskim opterećenjem, ukupnom masom i dimenzijom vozila.

U slučaju iz stavka 1. ovog članka, prijevoznik je dužan nadoknaditi svu prouzročenu štetu na nerazvrstanoj cesti.

**Članak 31.**

Jedinstveni upravni odjela Općine Jasenice prati stanje kvalitete sanirane nerazvrstane ceste te ukoliko utvrdi da sanacija nije izvršena kvalitetno, zahtijevat će od investitora da ponovno izvrši sanaciju ili da nadoknadi štetu.

**VII. NADZOR**

**Članak 32.**

Inspekcijski nadzor nad nerazvrstanim cestama obavljaju komunalni redari u suglasju sa zakonom kojim se uređuju ceste i zakonom kojim se uređuje komunalno gospodarstvo.

U obavljanju nadzora iz stavka 1. ovog članka, komunalni redar ovlašten je poduzimati radnje u suglasju sa zakonom kojim se uređuje komunalno gospodarstvo i općim aktima Općine Jasenice kojima je uređen režim korištenja nerazvrstanih cesta.

**Članak 33.**

U obavljanju nadzora komunalni redar ovlašten je i dužan narediti:

* uklanjanje uočenih nedostataka na nerazvrstanim cestama zbog kojih je ugrožena ili bi mogla biti ugrožena sigurnost prometa ili stabilnost ceste,
* privremenu obustavu radova ili radnji što se izvode suprotno odredbama ove Odluke, suprotno uvjetima iz rješenja odnosno suglasnosti za radove ili radnje na nerazvrstanoj cesti,
* uklanjanje zapreka i drugih predmeta koji sprječavaju odvijanje prometa na nerazvrstanoj cesti,
* vraćanje zaposjednutog dijela nerazvrstane ceste u prijašnje stanje,
* prestanak i uklanjanje drugog ometanja slobodnog korištenja nerazvrstane ceste,
* poduzimanje mjera za žurno sprječavanje nastanka ili uklanjanja posljedica nastale štete uzrokovane djelovanjem više sile i zbog drugih opasnosti,
* predložiti podnošenje zahtjeva za pokretanje prekršajnog postupka, izdati prekršajni nalog,
* naplatiti kaznu od počinitelja odmah, na mjestu počinjenja prekršaja.

**Članak 34.**

Pravne i fizičke osobe dužne su komunalnom redaru na njegov zahtjev i u zadanom roku dostaviti podatke i dokumentaciju koja je potrebna za obavljanje nadzora.

Pravne i fizičke osobe dužne su komunalnom redaru omogućiti nesmetano obavljanje nadzora, dati osobne podatke i pružiti druge potrebne obavijesti o predmetu uredovanja.

**VIII. PREKRŠAJNE ODREDBE**

**Članak 35.**

Novčanom kaznom u iznosu od 1300,00 eura kaznit će se za prekršaj pravna osoba ako:

1. koristi nerazvrstanu cestu suprotno članku 3. stavak 3. ove Odluke,
2. postupa suprotno članku 7. stavak 2. ove Odluke,
3. postupa suprotno zabranama iz članka 18. ove Odluke,
4. postupa suprotno odredbama članka 19. ove Odluke,
5. postupi suprotno odredbama članka 20. ove Odluke,
6. na nerazvrstanoj cesti poduzima radove i radnje bez suglasnosti iz članka 21. ove Odluke,
7. obavlja izvanredni prijevoz bez dozvole ili suprotno uvjetima iz dozvole iz članka 28. stavka 2. ove Odluke.

Novčanom kaznom u iznosu od 250,00 eura kaznit će se i odgovorna osoba u pravnoj osobi za prekršaje iz stavka 1. ovog članka.

Novčanom kaznom u iznosu od 650,00 eura kaznit će se fizička osoba obrtnik koja počini prekršaje iz stavka 1. ovog članka u vezi s obavljanjem njezina obrta.

Novčanom kaznom u iznosu od 250,00 eura kaznit će se fizička osoba koja počini prekršaje iz stavka 1. ovog članka.

**IX. PRIJELAZNE I ZAVRŠNE ODREDBE**

**Članak 36.**

Ova Odluka objavit će se u “Glasniku Općine Jasenice”, a stupa na snagu osmog dana od dana objave.

PREDSJEDNICA

Anamarija Maruna

KLASA:

URBROJ:

Jasenice,